রঘুনাথ মন্দির
রঘুনাথ মন্দির হচ্ছে নিজস্ব শিখর সংবলিত সাতটি হিন্দু মন্দিরের সমষ্টি। এটি উত্তর ভারতের অন্যতম বড় মন্দির। এটি ভারতের জম্মু ও কাশ্মীর অঙ্গরাজ্যের জম্মুতে অবস্থিত। মন্দিরটি ১৮২২-১৮৬০ সালের ভেতর জামওয়াল রাজপুত গোষ্ঠির মহারাজা গুলাব সিং এবং তার পুত্র মহারাজা রনবির সিং তৈরি করেন। মন্দিরে অনেকগুলো দেবতার মূর্তি থাকলেও প্রধান দেবতা হচ্ছে বিষ্ণুর অবতার রাম। মন্দিরের পেঁচানো এবং স্বর্ণখচিত স্তম্ভগুলোতে মুঘল স্থাপত্যের চিহ্ন দেখা যায়, তবে প্রধান মন্দিরের উপর স্তম্ভটি শিখ স্থাপত্য অনুসারে তৈরি। দেয়ালের বিভিন্ন তাকে ৩০০টি বিভিন্ন দেবদেবীর মূর্তি দেখা যায়। প্রধান মন্দিরের ১৫ টি প্যানেলে বিভিন্ন চিত্রকর্ম রয়েছে, যেগুলো রামায়ন, মহাভারত এবং ভগবত গীতার কাহিনী অনুসারে অঙ্কিত।
শ্রীনাথজি
শ্রীনাথজি হিন্দু দেবতা কৃষ্ণের একটি মানবীয় রূপ। এই রূপে কৃষ্ণ এক সাত বছরের বালক। শ্রীনাথজির প্রধান মন্দিরটি রাজস্থানের উদয়পুর শহর থেকে ৪৮ কিলোমিটার উত্তর-পূর্বে নাথদ্বারে অবস্থিত। শ্রীনাথজি বল্লভাচার্য প্রতিষ্ঠিত পুষ্টিমার্গ বা শুদ্ধাদ্বৈত সম্প্রদায়ের প্রধান আরাধ্য দেবতা। ভক্তিযোগী এবং রাজস্থান ও গুজরাট অঞ্চলের বৈষ্ণবরা শ্রীনাথজির পূজা করেন। বল্লভাচার্যের পুত্র বিট্টলনাথজি নাথদ্বারায় শ্রীনাথজির পূজা প্রচলন করেন। শ্রীনাথজির জনপ্রিয়তার জন্য নাথদ্বারা শহরটিই শ্রীনাথজি নামে পরিচিত। 
প্রথম দিকে, শিশু কৃষ্ণ দেবদমন নামে পরিচিত ছিলেন (এই নামটির মধ্যে গোবর্ধন গিরি উত্থাপনের মাধ্যমে কৃষ্ণ কর্তৃক ইন্দ্রের দর্পচূর্ণের আভাস মেলে)। বল্লভাচার্য তাঁর নামকরণ করেন গোপাল। পরে বিট্টলনাথজি তাঁর নাম রাখেন শ্রীনাথজি।